Akademia Mbretërore

Akademia Mbretërore (titulli origjinal: Regal Academy) është një serial i animuar italian i krijuar nga Iginio Straffi dhe prodhuar nga Rainbow S.r.l. Seriali u shfaq për herë të parë në Rai YoYo, më 21 maj 2016. Në Amerikë, transmetimi i tij nisi më 13 gusht 2016 nga Nickelodeon.http://www.tvguide.com/tvshows/regal-academy/957197/ Në Shqipëri transmetohet nga Vizion Plus, Tring Tring dhe Tring Kids.

Përmbajtja
Të gjithë e njohim historinë e heronjve të përrallave, por jo të gjithë e njohin aventurën më të madhe të jetës së tyre; ata tashmë janë plakur! Dhe për ta rrëfyer historinë e tyre tek brezat e ardhshëm, kanë vendosur të ribashkohen e të krijojnë një shkollë, Akademia Mbretërore.

Roza është studentja më e re e Akademisë Mbretërore, shkolla e themeluar nga heronjtë e mëdhenj të përrallave, që tashmë janë plakur dhe për të kaluar historitë e tyre tek brezat pasardhës, kanë vendosur të krijojnë një akademi. Pikërisht këtu, Roza do të zbulojë që është mbesa e Hirushes, drejtoreshës së Akademisë Mbretërore. Ajo do të bëhet pjesë e një toke mrekullish, magjish, princeshash e dragonjsh. Së bashku me miqtë e saj të rinj, Roza do të përjetojë aventura të pabesueshme për të mbrojtur tokën e përrallave nga brezat e mëparshëm të të këqinjve të dëbuar më parë nga toka dhe të privuar nga magjia e gjyshërve, dikur heronj përrallash. A do të arrije që së bashku me miqtë e saj të rinj të ndalë të këqinjtë e përrallave, njëherë e një kohë të dëbuar nga toka, që tashmë kërkojnë mënyrat për të vënë në zbatim planet e tyre ogurzeza? Gjenerata e re e heronjve të përrallave a do t’ia dalë të sigurojë "fundin e lumtur" ashtu sikurse dhe gjyshërit e tyre të famshëm?

Tashmë të këqinjtë rikthehen për t’iu bashkuar shtrigave që jetojnë në tokën e përrallave, duke kërkuar në këtë mënyrë të kalojnë portat magjike të ruajtura nga gardianët dragonj. Të këqinjtë udhëhiqen nga Viki, mbesa sekrete e Shtrigës së keqe, që frekuenton fshehurazi Akademinë Mbretërore. Viki kërkon të marrë kontrollin e "Portës Magjike" për të bërë të mundur futjen e të këqinjve në tokën e përrallave. Studentët e rinj të Akademisë Mbretërore janë të gjithë të etur për të qenë heronjtë e gjeneratës së re, të shpëtojnë vajzat në rrezik, të fluturojnë mbi dragonj e të sfidojnë shtrigat e liga.

Personazhet
Studentët
 Roza Hirushja është një vajzë e zakonshme nga planeti Tokë, e cila gjen një çelës që të çon në tokën e përrallave, atje ku përrallat kthehen në realitet. Ajo shkon në një shkollë prestigjioze që quhet "Akademia Mbretërore". Roza zbulon se është mbesa e drejtoreshës së shkollës, Hirushes. Ajo është optimiste dhe adhuron përrallat e këpucët. Ka një shkop magjik dhe përdor magjinë e kungujve për t’i kthyer ata në karroca.

 Astoria Rapunzela është mbesa e Rapunzelës dhe ashtu si gjyshja e saj, edhe ajo ka flokë shumë të gjatë. Ajo adhuron librat dhe është perfeksioniste. Astoria përdor magjinë e kullave.

 Xhoi Bretku është mbesa e Bretkut. Ajo adhuron insektet, duke harruar që çdokush që e rrethon atë i ka inat ato. Xhoi i do shumë shokët dhe shoqet dhe i mbështet gjithmonë idetë e tyre, cilatdo qofshin ato. Ajo përdor magjinë për t’i kthyer njerëzit (edhe veten) në bretkosa.

 Hok Borëbardha është nipi i Borëbardhës. Ai mendon se është heroi i përrallave dhe i duket vetja si Princi i Kaltër. Heroizmi i tij i tepruar i fut shpesh në telashe atë dhe miqtë e tij. Hoku përdor magjinë e dëborës për të ngrirë njerëz dhe sende.

 Trevis Bisha është nipi i Bishës. Ai është tip i qetë dhe i tërhequr. Por kur zemërohet, kthehet në një bishë të vërtetë. Ai përdor magjinë e furisë për të krijuar tornado dhe uragane të fuqishme.

 Viki Bishtfshesa është një nxënëse, e cila bën plane hileqare dhe pretendon të jetë shtriga e përrallave. Por planet e saj pengohen gjithmonë nga Roza dhe shokët e saj.

 Rubi Gjysmëmotra është shoqja e Vikit dhe zakonisht e ndihmon të realizojë planet e saj djallëzore.  Ajo pëlqen Hokun. Nga vetë mbiemri i saj, kuptohet se mund të jetë pasardhëse e njërës prej motrave të Hirushes.

 Sajrus Bishtfshesa është kushëriri dhe miku i Vikit. Ai është dembel i madh dhe i pëlqen shumë të flejë, edhe gjatë orëve të mësimit.

Stafi
 Hirushja është drejtoresha e shkollës. Pasi ia ka dalë të mposhtë njerkën dhe motrat e saj, Hirushja nuk ka frikë të flasë hapur tani që është bërë gjyshe. Asaj i pëlqen të organizojë ballo. Ashtu si mbesa e saj, Roza, edhe ajo i adhuron këpucët.

 Mësues Bisha është një mësues fizkulture shumë i ashpër. Ai i ndëshkon nxënësit nëse shkelin sadopak rregulloren e shkollës. Por përtej sjelljes së tij, fshihet një zemër e mirë dhe një dashuri e madhe.

 Mësuese Borëbardha është një mësuese strikte, e cila përpiqet të zbulojë rrengjet e Rozës dhe shokëve të saj. Ajo adhuron mollët.

 Doktor Bretku është mësuesi i lëngjeve magjike. Ka një pamje serioze, por shpesh duket qesharak. Kur ndodh ndonjë gjë e pazakontë gjatë mësimit, ai e humbet toruan fare.

 Mësuese Rapunzela është mësuesja e letërsisë. Meqë ka kaluar shumë kohë në kullën e saj, i pëlqen shumë të flasë dhe të mburret për librat e saj.

 Mësues Ujku është një ujk antropomorf, i cili vishet gjithmonë bukur dhe pastër dhe ka një sjellje të shkëlqyer. Ai jep mësim lëndët e kalorësisë dhe heroizmit dhe detyrat e tij shpesh kthehen në aventura për nxënësit. Megjithatë, ato detyra kanë edhe një anë të errët.

 Mësuese E Bukura është mësuesja e vizatimit. Ajo është shumë e sjellshme dhe e dashur. Është e gatshme të flasë për orë të tëra duke i këshilluar të gjithë.

Nxënës të tjerë
 Gerald Rosaku i Shëmtuar është nipi i rosakut të shëmtuar. Ai është i pakënaqur me pamjen e tij dhe një ditë, do të bëhet si gjyshi i tij. Geraldi është i ndrojtur dhe ka probleme me vetëbesim.

 Balena Fin është nipi i balenës së Sinbadit. Ai është i ngathët dhe nuk bën asgjë për ta fshehur natyrën e tij.

 Lina Gishtëza është e vogël, por trime, si gjyshi i saj, Gishtoja. Asaj nuk i trembet syri nga asgjë.

 Odeta Mjellma është mbesa e Mjellmës. Dikur, gjyshja e saj ka qenë princesha mjellmë dhe Odeta ka trashëguar titullin e saj. Ajo jo vetëm kërcen shumë bukur, por madje kërcimi është arsyeja e jetës së saj.

 Pinokja është kukulla e qeshur, mbesa e Pinokut. Ajo do të thotë gjithmonë të vërtetën dhe nuk i beson gënjeshtarët.

 Violeta Katallani është mbesa e katallanit që i ka trashëguar të gjitha tiparet e gjyshit të saj.

 Ling Lingu është rritur duke u stërvitur për të qenë një luftëtare e përsosur dhe nxënëse e shkëlqyer. Ajo nuk merr vesh fare nga  moda, kërcimi apo romanca.

Referime

Lidhje të jashtme
 Faqja zyrtare


Kategoria:Seriale
Kategoria:Seriale të animuar
Kategoria:Seriale italiane